钦定古今图书集成/明伦汇编/氏族典/第554卷 > 《廖用贤尚友录》 > 公子申
## 钦定古今图书集成/明伦汇编/氏族典/第554卷 > 《廖用贤尚友录》 > 公子申

按《湖广通志》：“申字子西，昭王庶兄。平王卒，令尹子常
欲立之。子西曰：‘国有常法，更立则乱’。辞之，乃立太子
珍为昭王后。吴师入郢，昭王奔随。子西败吴师于军
祥。诸大夫曰：‘吴王阖闾能用其民，败我于柏举，今闻
其嗣又甚焉’。子西曰：‘二三子恤不相睦，无患吴矣。今
闻夫差视民如仇，而用之日新，先自败也，安能败我’？”
暨昭王救陈，卒于城父。子西与子期谋，潜闭途逆子
章立之，是为惠王。厥后白公作乱，子西死之。